**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 25.03. - 29.03.2024 г.**

**25 МАРТ 2024 г.**

**Наказателно дело от общ характер №400/2023 година – 10:30 часа**

На 25.03.2024 година, състав на Плевенски окръжен съд ще разгледа наказателно дело №400/2023 година, което е образувано по обвинителен акт на Окръжна прокуратура Плевен, за **убийството** в **село Еница, на** 44-годишен баща на две деца, вследствие направена забележка в заведение на две лица, за неприлично поведение.

Обвиняемите са братя от ромски произход с инициали **И.Р.А** и **А.Р.А.**, които са обвинени в това, че:

На 26.07.2022 година, умъртвили **Валери П.Р.** от село Еница, чрез нанасяне на множество удари с нож в тялото, засягайки жизненоважни органи - деяние извършено с особена жестокост. Престъплението е по **чл.116, ал.1, т.6, вр. чл.115, вр. чл.20, ал.2 от НК**, за което се предвижда наказание „лишаване от свобода“ от 15 до 20 години, доживотен затвор или доживотен затвор без замяна.

**26 МАРТ 2024 г.**

**Наказателно дело от общ характер №327/2023 година – 14:00 часа**

На 26.03.2024 година, състав на Плевенски окръжен съд ще разгледа наказателно дело №327/2023 година, образувано на основание обвинителен акт на Окръжна прокуратура Плевен, срещу **Г.П.А.**,от град Плевен, родена 1996 година, обвинена в това, че

На 25.02.2019 година в град Плевен, около 22:40 часа, при сух и прав участък и при добра видимост от улично осветление, при управление на МПС със скорост от 67 км/ч, при ограничение от 50 км/ч, ударила пресичащия пешеходец **Т.И.Ф.** на 81 години, който починал няколко дни по-късно в УМБАЛ „Д-Р Г.Странски“.

Произшествието става до училище „Йордан Йовков“ в град Плевен. След сблъсъка, обвиняемата, заедно със свидетел по делото, който пътувал в лекия автомобил с нея, не са оказали помощ на пострадалия, а избягали от местопроизшествието. По-късно, случайно преминаващи с автомобил хора, се притекли на помощ на пострадалия. Той бил транспортиран в тежко състояние в УМБАЛ „Д-р Г.Странски“ и му била оказана медицинска помощ.

 Повдигнатото срещу подсъдимата Г.П.А. обвинение е за престъплениее **по чл.343, ал.3, предл.6, б.“б“, предл.1, вр. чл.342, ал.1 НК.**

**28 МАРТ 2024 г.**

**Наказателно дело от общ характер №373/2023 година – 10:00 часа**

На 28.03.2024 година, състав на Плевенски окръжен съд ще разгледа наказателно дело №373/2022 година, образувано на основание обвинителен акт на Окръжна прокуратура Плевен, срещу двама подсъдими с инициали **К.П.Г.** и **А.О.Ш.** - двамата от град Бяла Слатина, обвинени в това, че

На 29.11.2021 година, в землището на град Кнежа, умишлено умъртвили **В.Ю.К.** на 17 години - **престъпление по чл.115, вр. чл.20, ал.2 от НК.** Двамата обвиняеми пребили до смърт с бухалка пострадалото лице и направили опит да укрият тялото му, като го заровят на сметище край град Бяла Слатина.

На подсъдимия **К.П.Г.** е повдигнато обвинение и за придобиване и притежание на високорискови наркотични вещества - марихуана и метамфетамин - **престъпление по чл.354а, ал.3, т.1 от НК.**

**29 МАРТ 2024 г.**

**Наказателно дело от общ характер №862/2023 година – 10:00 часа**

На 29.03.2024 година, състав на Плевенски окръжен съд ще разгледа наказателно дело №862/2023 година, което е образувано по обвинителен акт на Окръжна прокуратура Плевен, срещу В.С.Д., роден 1960 година от с.Къшин, обл. Плевен, обвинен в това, че

На 22.01.2022 година, при управление на МПС, по непредпазливост причинил смъртта на едно лице.

На посочената дата, обвиняемият е трябвало да превози пациенти на хемодиализно лечение от УМБАЛ „Г.Странски“ до домовете им в различни населени места, със служебен бус. При оставянето на един от пациентите (пострадалото лице), обвиняемият шофьор не видял, че същият е слязъл вече от автобуса и предприел придвижване на автомобила назад, като при тази маневра ударил пострадалия и го прегазил. Пострадалият получил тежки травми и починал преди пристигането на медицинския екип, който бил повикан.

Обвинителният акт е внесен в Окръжен съд - Плевен на 04.10.2023 година и по делото има проведени вече две съдебни заседания. Първото е било разпоредително, а във второто са разпитани свидетелите по делото. В насроченото за 22 февруари съдебно заседание е предвидено да бъдат разпитани вещите лица изготвили заключения по назначените съдебномедицински експертизи.

**Връзки с обществеността 22 март 2024 г.**

**e-mail:** **os\_press@abv.bg**